1.  ปัจจัยความเสี่ยง

ปัจจัยที่อาจทำให้เกิดความเสี่ยงต่อการลงทุนของผู้ลงทุนหรือได้รับผลกระทบต่อผู้ออกหลักทรัพย์มีดังนี้

1.  ความเสี่ยงเกี่ยวกับความผันผวนของราคาวัตถุดิบและการขาดแคลนวัตถุดิบ

วัตถุดิบสำคัญที่ใช้ในการผลิตแผ่นฟิล์ม ได้แก่ เม็ดพลาสติก Polypropylene ใช้ผลิตแผ่นฟิล์ม BOPP
และเม็ดพลาสติก Polyester ใช้ผลิตแผ่นฟิล์ม PET
ซึ่งวัตถุดิบทั้งสองชนิดนี้สามารถสั่งซื้อได้จากผู้ผลิตทั้งในและต่างประเทศเนื่องจากมีคุณภาพทัดเทียมกัน
ราคาเม็ดพลาสติกจะผันแปรตามราคาซื้อขายของตลาดโลกซึ่งขึ้นกับปริมาณความต้องการใช้เม็ดพลาสติกและปริมาณการผลิตเม็ดพลาสติกของตลาด
ดังนั้นการปรับราคาของเม็ดพลาสติกจะมีผลกระทบโดยตรงต่อต้นทุนการผลิตของบริษัทฯ
เนื่องจากต้นทุนการผลิตส่วนใหญ่มาจากต้นทุนเม็ดพลาสติก
อย่างไรก็ตามโดยส่วนใหญ่บริษัทฯสามารถปรับราคาขายสินค้าให้สอดคล้องกับต้นทุนเม็ดพลาสติกและลูกค้าให้การยอมรับ

2.  ความเสี่ยงเกี่ยวกับการพึ่งพาผู้จัดจำหน่ายวัตถุดิบรายใหญ่

บริษัทฯ มีการสั่งซื้อเม็ดพลาสติกจากผู้ผลิตและจำหน่ายรายใหญ่ของประเทศ ได้แก่ บริษัท เอ็ชเอ็มซี
โปลีเมอส์ จำกัด และบริษัท อินโดโพลี (ประเทศไทย) จำกัด
โดยมียอดสั่งซื้อจากผู้จัดจำหน่ายทั้งสองรายในปี 2545 ที่ผ่านมาประมาณร้อยละ 42 และร้อยละ 33
ของยอดซื้อรวมตามลำดับ อย่างไรก็ตามบริษัทฯสามารถสั่งซื้อเม็ดพลาสติกได้จากผู้ผลิตรายอื่นๆ
ทั้งในและต่างประเทศ เนื่องจากวัตถุดิบมีลักษณะเป็นสินค้า Commodity
แต่อาจจะมีเงื่อนไขการค้าที่แตกต่างไปจากเดิม
นอกจากนี้การสั่งซื้อเม็ดพลาสติกจากต่างประเทศทำให้บริษัทฯต้องเผื่อระยะเวลาการขนส่ง
เก็บสต็อกวัตถุดิบนานขึ้น และมีความเสี่ยงเกี่ยวกับอัตราแลกเปลี่ยนเพิ่มขึ้น

3.  ความเสี่ยงด้านการป้องกันความเสี่ยงของอัตราแลกเปลี่ยน

การที่รัฐบาลประกาศเปลี่ยนแปลงระบบอัตราแลกเปลี่ยนเงินตราต่างประเทศเป็นระบบอัตราแลกเปลี่ยนแบบลอยตัวภายใต้การจัดการเมื่อปี
2540
ซึ่งในขณะนั้นบริษัทฯมิได้ทำสัญญาซื้อขายเงินตราต่างประเทศล่วงหน้าเพื่อชดเชยความเสี่ยงของอัตราแลกเปลี่ยน
ทำให้บริษัทฯมีผลขาดทุนจากอัตราแลกเปลี่ยน และทำให้ส่วนของผู้ถือหุ้นติดลบในปีดังกล่าว
นอกจากนี้ยังทำให้บริษัทฯมีหนี้สินทางการเงินเพิ่มขึ้น
และส่งผลให้บริษัทฯมีภาระดอกเบี้ยจ่ายเพิ่มขึ้นแม้ว่าบริษัทฯจะได้รับประโยชน์จากการมีรายได้จากการส่งออกก็ตาม
บริษัทฯจึงมีนโยบายชดเชยความเสี่ยงของอัตราแลกเปลี่ยนบางส่วนด้วยการทำสัญญาซื้อขายเงินตราต่างประเทศล่วงหน้า

ณ วันที่ 31 ธันวาคม 2545 บริษัทฯมีภาระหนี้สินเงินกู้ระยะยาวที่เป็นเงินตราต่างประเทศ จำนวน
8.39 ล้านเหรียญสหรัฐ หรือประมาณ 364.01 ล้านบาท คิดเป็นร้อยละ 53.41 ของเงินกู้ทั้งหมด
สำหรับเงินกู้ระยะยาวมีระยะเวลาที่ต้องชำระคืนเงินต้นภายในปี 2548
โดยมีเงื่อนไขการชำระหนี้ทุก 3 เดือน (รายละเอียดตามข้อ 9 ของหมายเหตุประกอบงบการเงิน
ณ วันที่ 31 ธันวาคม 2545) บริษัทฯ ได้ทำสัญญาซื้อขายเงินตราต่างประเทศล่วงหน้าจำนวน 6
ล้านเหรียญสหรัฐ ตามหมายเหตุประกอบงบการเงิน ข้อ 10
เพื่อป้องกันความเสี่ยงด้านอัตราแลกเปลี่ยน

เนื่องจากบริษัทฯมีรายได้บางส่วนจากการส่งออกเป็นเงินเหรียญสหรัฐ
ซึ่งถือว่าเป็นการชดเชยความเสี่ยงอีกทางหนึ่ง
และคาดว่ารายได้จากการส่งออกดังกล่าวเพียงพอที่จะชำระหนี้ที่เป็นเงินเหรียญสหรัฐที่ครบกำหนดชำระในแต่ละปีในส่วนที่ยังไม่ได้ทำสัญญาซื้อขายเงินตราต่างประเทศได้
เนื่องจากผลิตภัณฑ์ของบริษัทฯ เป็นที่ต้องการของตลาดทั้งในและต่างประเทศ
และเป็นบรรจุภัณฑ์เกี่ยวกับสินค้าบริโภคและอุปโภคซึ่งมีอัตราการเติบโตอย่างต่อเนื่อง
อย่างไรก็ดีบริษัทฯยังมีความเสี่ยงด้านอัตราแลกเปลี่ยนหากรายได้จากการส่งออกลดลง

4.  ความเสี่ยงด้านการบริหารและการจัดการ

  ณ วันปิดสมุดทะเบียนครั้งหลังสุดเมื่อวันที่ 26 มิถุนายน 2545 กลุ่มสุทธิสัมพัทน์ถือหุ้นในบริษัทฯ
  ร้อยละ 64.98 ของจำนวนหุ้นที่จำหน่ายได้แล้วทั้งหมด
  ทำให้สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
  หรือการขอมติเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  เว้นแต่เรื่องที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
  ของมติที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้

5.  ความเสี่ยงเกี่ยวกับการลงทุนในใบสำคัญแสดงสิทธิ

    1.  ความเสี่ยงเกี่ยวกับมูลค่าตามเวลา (Time Value) ของใบสำคัญแสดงสิทธิ

การคำนวณการเปลี่ยนแปลงราคาการใช้สิทธิตามเงื่อนไขการปรับสิทธิของใบสำคัญแสดงสิทธิ
คำนึงถึงราคาของหลักทรัพย์ที่ออกใหม่ ณ ช่วงเวลาที่มีการปรับสิทธิเท่านั้น
มิได้คำนึงถึงมูลค่าตามเวลา (Time Value) ของใบสำคัญแสดงสิทธิ
จึงทำให้วิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน

2.  ความเสี่ยงจากข้อจำกัดของการปรับราคาการใช้สิทธิ

ในกรณีที่มีการเปลี่ยนแปลงราคาการใช้สิทธิตามเงื่อนไขการปรับสิทธิของใบสำคัญแสดงสิทธิ
จนเป็นผลทำให้ราคาการใช้สิทธิใหม่มีราคาต่ำกว่ามูลค่าที่ตราไว้ของหุ้นสามัญของบริษัทฯ
ในกรณีที่บริษัทฯมีกำไรสะสม บริษัทฯจะใช้มูลค่าที่ตราไว้ของหุ้นสามัญของบริษัทฯเป็นราคาใช้สิทธิใหม่
และจะไม่ชดเชยด้วยการปรับเพิ่มอัตราการใช้สิทธิ
ซึ่งอาจทำให้ผลประโยชน์ของผู้ถือใบสำคัญแสดงสิทธิด้อยกว่าเดิม
อย่างไรก็ตามหากบริษัทฯมีผลขาดทุนสะสมซึ่งทำให้สามารถเสนอขายหุ้นต่ำกว่ามูลค่าที่ตราไว้ได้
บริษัทฯจะใช้ราคาการใช้สิทธิใหม่ที่คำนวณได้ ทั้งนี้เพื่อให้เป็นไปตามพระราชบัญญัติบริษัทมหาชนจำกัด
พ.ศ. 2535 โดย ณ
วันที่ออกใบสำคัญแสดงสิทธิกำหนดให้ราคาใช้สิทธิเท่ากับมูลค่าที่ตราไว้ของหุ้นสามัญของบริษัทฯ

3.  ความเสี่ยงจากการข้อจำกัดของการใช้สิทธิ

ผู้ถือใบสำคัญแสดงสิทธิสามารถใช้สิทธิซื้อหุ้นสามัญตามราคาการใช้สิทธิได้ในวันพุธที่ 15 มิถุนายน
2548 เพียงครั้งเดียว โดยสามารถแจ้งความจำนงในการใช้สิทธิล่วงหน้าได้ตั้งแต่วันจันทร์ ที่ 16
พฤษภาคม 2548
ดังนั้นหากผู้ถือใบสำคัญแสดงสิทธิไม่แสดงความจำนงเพื่อใช้สิทธิซื้อหุ้นสามัญภายในวันพุธที่ 15
มิถุนายน 2548 จะถือว่าใบสำคัญแสดงสิทธิดังกล่าวหมดสภาพลง และไม่สามารถนำมาใช้สิทธิได้อีก